ทรงวิทย์ หนุนภักดี

พลเอก ทรงวิทย์ หนุนภักดี (เกิด 7 มิถุนายน 2508) เป็นนายทหารบกชาวไทย ปัจจุบันดำรงตำแหน่ง ผู้บัญชาการทหารสูงสุด

ประวัติ 
พล.อ. ทรงวิทย์มีชื่อเล่นว่า อ๊อฟ เกิดเมื่อวันที่ 7 มิถุนายน 2508 เป็นบุตรชายของ พล.อ. อิสระพงศ์ หนุนภักดี เลขาธิการคณะรักษาความสงบเรียบร้อยแห่งชาติ (รสช.) อดีตผู้บัญชาการทหารบก และอดีตรัฐมนตรีว่าการกระทรวงมหาดไทย กับคุณหญิง แพทย์หญิงสุมนา หนุนภักดี (สกุลเดิม: วิชพันธ์) เขามีศักดิ์เป็นหลานปู่ของพล.ต.ท. ฉัตร หนุนภักดี อดีตรองผู้บัญชาการตำรวจนครบาล, หลานอาของคุณหญิงวรรณี คราประยูร และหลานอาของพล.อ. ชัยณรงค์ หนุนภักดี อดีตรองผู้บัญชาการทหารสูงสุด

การศึกษา 
พล.อ. ทรงวิทย์เข้าศึกษาในโรงเรียนเตรียมทหาร รุ่น 24 ก่อนไปจบการศึกษาที่สถาบันการทหารเวอร์จิเนีย (Virginia Military Institute) จากสหรัฐ

การทำงาน 
พล.อ. ทรงวิทย์เคยดำรงตำแหน่งผู้บังคับการกรมทหารราบที่ 11 รักษาพระองค์, ผู้บัญชาการกองพลที่ 1 รักษาพระองค์ จากนั้นจึงขึ้นเป็นรองแม่ทัพภาคที่ 1  ตามด้วยรองเสนาธิการทหารบก, หัวหน้าคณะนายทหารฝ่ายเสนาธิการประจำผู้บัญชาการทหารบก

ต่อมาจึงย้ายไปอยู่กองบัญชาการกองทัพไทย รับตำแหน่งรองผู้บัญชาการทหารสูงสุด กระทั่งวันที่ 23 สิงหาคม พ.ศ. 2566 สภากลาโหมจึงมีมติเลือกเขาให้ดำรงตำแหน่งผู้บัญชาการทหารสูงสุดสืบต่อจาก พล.อ. เฉลิมพล ศรีสวัสดิ์ สัปดาห์ถัดมาได้มีพระบรมราชโองการโปรดเกล้าฯ แต่งตั้งพลเอกทรงวิทย์เป็นผู้บัญชาการทหารสูงสุดอย่างเป็นทางการ

ในวิกฤตการณ์การเมืองไทย พ.ศ. 2556–2557 เขานำทหารไปช่วยนักศึกษามหาวิทยาลัยรามคำแหง ที่ตกอยู่ในวงล้อมการปะทะ รวมทั้งได้เข้าช่วยเหลือนักข่าวที่ติดอยู่ในป้อมตำรวจจากเหตุปะทะบริเวณแยกหลักสี่

นอกจากนี้เขายังเป็นกรรมการ บมจ. บางจาก คอร์ปอเรชั่น และเคยเป็นกรรมการการยาสูบแห่งประเทศไทย อีกด้วย

เครื่องราชอิสริยาภรณ์

อ้างอิง 

ทหารบกชาวไทย
ผู้บัญชาการทหารสูงสุดไทย
สกุลหนุนภักดี